Poziv na učešće u procesu javnih konsultacija:
[bookmark: _GoBack]Strateška platforma Strategije razvoja zdravstvenog sistema Tuzlanskog kantona za period 2026-2034. godina
Proces izrade Strategije razvoja zdravstvenog sistema Tuzlanskog kantona za period 2026-2034. godina započeo je donošenjem Odluke o izradi Strategije razvoja zdravstvenog sistema Tuzlanskog kantona za period 2026-2034. godine u junu 2025. godine i realiziran je u skladu sa Zakonom o razvojnom planiranju i upravljanju razvojem u Federaciji Bosne i Hercegovine („Službene novine Federacije BiH“, broj: 32/17), Uredbom o izradi strateških dokumenata u Federaciji Bosne i Hercegovine („Službene novine Federacije BiH“, br. 74/19 i 2/21), kao i relevantnim propisima iz oblasti zdravstvene zaštite.
Nosilac procesa izrade Strategije je Ministarstvo zdravstva Tuzlanskog kantona, a sam proces izrade Strategije proveden je kroz rad Komisije za izradu Strategije, imenovane od strane Vlade Tuzlanskog kantona, u čijem radu učestvuju predstavnici Ministarstva privrede Tuzlanskog kantona, Zavoda zdravstvenog osiguranja Tuzlanskog kantona, Zavoda za javno zdravstvo Tuzlanskog kantona, Javne zdravstvene ustanove Univerzitetsko klinički centar Tuzla, primarnog i sekundarnog nivoa zdravstvene zaštite i strukovnih udruženja zdravstvenih radnika. U procesu također učestvuju kantonalne institucije, obrazovne institucije, jedinice lokalne samouprave, javne ustanove i drugi relevantni akteri. Horizontalna i vertikalna koordinacija procesa osigurana je kroz saradnju sa nadležnim institucijama Tuzlanskog kantona, kao i kroz usklađivanje sa strateškim dokumentima viših nivoa vlasti.
U dosadašnjem procesu izrade Strategije formirane su tematske grupe koje su obuhvatile ključne oblasti:
· Upravljanje, organizacija i finansiranje zdravstvenog sistema,
· Ljudski resursi u zdravstvenom sistemu,
· Materijalno-tehnički, infrastrukturni i digitalni kapaciteti zdravstvenog sistema,
· Prevencija, javno zdravlje i promocija zdravlja,
· Dostupnost, kvalitet i kontinuitet zdravstvene zaštite.

Kroz rad tematskih grupa provedene su analize stanja, identifikovani ključni sistemski rizici te definisani strateški ciljevi, prioriteti i mjere za unapređenje zdravstvenog sistema Tuzlanskog kantona.

Ostvarenje strateške vizije razvoja zdravstvenog sistema Tuzlanskog kantona planirano je kroz jasno definisane strateške ciljeve, razrađene u prioritete i mjere, uz utvrđene indikatore za praćenje realizacije i procjenu efekata Strategije, kao i okvirni finansijski i institucionalni mehanizam provedbe.
Pozivamo sve zainteresirane institucije, organizacije i građane da svoje prijedloge, sugestije i komentare na Stratešku platformu razvoja zdravstvenog sistema Tuzlanskog kantona za period 2026-2034. godina dostave putem Obrasca za javne konsultacije, koji je u prilogu ovog poziva, najkasnije do 24.08.2026. godine na e-mail adresu: minzdr@tk.kim.ba.

